b'\n_START_ARTICLE_\nRichard Brinsley Sheridan\n_START_SECTION_\n\xc5\xbdivotopis\n_START_PARAGRAPH_\nRodio se u Dublinu u umjetni\xc4\x8dkoj obitelj: otac mu je bio kazali\xc5\xa1ni glumac i u\xc4\x8ditelj dikcije, a majka Frances Chamberlaine Sheridan spisateljica, osobito poznata po djelu Memoari Sidney Biddulph. Obitelj Sheridan se 1758. preselila u London kada je Richard imao sedam godina. Od 1762. do 1768. poha\xc4\x91ao je \xc5\xa1kolu Harrow gdje su se \xc5\xa1kolovali samo dje\xc4\x8daci. Nakon \xc5\xa1kole studirao je pravo, no taj studij uskoro prekida jer se \xc5\xbeelio posvetiti pisanju dramskih tekstova. Uskoro se po\xc4\x8deo zanimati i za politiku. Godine 1780., u dobi od dvadeset i devet godina, postao je zastupnikom u engleskom parlamentu i tu je du\xc5\xbenost obavljao sve do 1812.: bio je vrlo popularan kao politi\xc4\x8dar, a osobito se iskazao i kao vje\xc5\xa1t govornik. Tijekom 1806. godine bio je progla\xc5\xa1en rizni\xc4\x8darom Ratne mornarice. Kao politi\xc4\x8dar je svojedobno bio vrlo utjecajan, no kao pisac nije bio osobito slavan._NEWLINE_Nakon po\xc4\x8detnoga neuspjeha prve od njegovih komedija obi\xc4\x8daja Suparnici, zahtijevao je promjenu podjele uloga i stila izvedbe te postigao velik uspjeh. Suvlasnikom londonskoga kazali\xc5\xa1ta "Drury Lane" postao je 1776. i vodio ga do po\xc5\xbeara (1806.), koji ga je nov\xc4\x8dano uni\xc5\xa1tio i doveo u du\xc5\xbeni\xc4\x8dki zatvor (1813.): pred kraj \xc5\xbeivota bio je potpuno osiroma\xc5\xa1en. Godine 1812. je bio izba\xc4\x8den iz parlamenta zbog nepla\xc4\x87anja dugova. Umro je u bijedi, zaboravljen od svakoga i preminuo je kao kroni\xc4\x8dni alkoholi\xc4\x8dar. Premda je napisao malo izvornih komedija, britkim dijalozima, satiri\xc4\x8dkim prikazom snobizma, pohlepe, licemjerja i la\xc5\xbenog intelektualizma te smislom za stvaranje komi\xc4\x8dnih situacija i karakterizaciju, nadvisio je tada\xc5\xa1nju dramsku produkciju.'